**Труд в една напълно неизследвана сфера**

 В съвременната музикална култура панорамата е изключително динамична, в унисон с интензивните процеси, които протичат в социалната структура, с измененията, настъпващи в съзнанието на човека. Несъмнено ролята на масмедиите в условията на новите реалности е изключително важна като фактори, които не само отразяват събитията, но могат да влияят при формирането на естетиката, отношението и възпитанието на появяващите се на историческата сцена нови поколения изпълнители, диригенти, композитори, на слушателската аудитория в глобален план.

 Книгата “Тишина! Запис“ на Момчил Георгиев изследва една сфера, която по различни причини не е била обект на специализирани научни разработки и е стояла извън вниманието на теоретичната мисъл.

 Поставена в широк историко-социологичен план, медията БНР като феномен поражда комплекс от проблеми, произтичащи от ролята и на фактор с многоаспектно действие и значение за развитието на българската музикална нултура. Историческият обзор на източниците и съществуващите изследвания на някои от функциите на БНР в съчетание с хронологията на събитията и личностите, свързани с тях, препраща към отдалечените от нас години в историята на БНР, към очертаните от автора три периода: от създаването му до 1944 г.; от 1944 г. до 1989 г. и годините в последните две десетилетия. На фона на събитията и имената на работещите в националната медия постепенно се очертават различните функции на БНР като медия: информационна, социална, културно-образователна, развлекателна, възпитателна. Това резонира на европейската дефинитивност за радио-програмите, на постановките, изложени в парламентарната асамблея на Съвета на Европа /цитирана е препоръка 1641 „Обществено разпространение на програми” от 27.01.2004г./.

 Несъмнено в полифункционалността на една съвременна радио-институция се откроява най-вече културологичният аспект, интегриращ комплекс от дейности: чисто музикални, образователни, публицистични, такива, които са насочени към различни социални и възрастови слоеве, художествено-естетически, морално-етични, философски.

 В структурата на труда паралелно с историко-хронологичната линия са очертани функциите на БНР като обществена медия, представена е и картината на регионалните радио-станции, част от една обща система, а също така и една друга страна на БНР като културна многоелементна институция, включващ и библиотека, архив, Златен фонд, радиотеатър. Авторът Момчил Георгиев заявява: „БНР е мултисекторен културен институт и многожанрова музикална организация. БНР е най-големият продуцент на българска музика у нас, БНР е с най-богат опит, фонд и продукция сред всички български музикални институти , фирми и организации, то развива и обогатява музикалното ни наследство по един неповторим и незаменим начин в течение на повече от 80 години.”

 Специално внимание е отделено на БНР като генератор на музикални събития, функциите на организатор, продуцент и мениджър, на спонсор на българското музикално творчество и разпространението му във световния ефир. Пътят на изследването води към съвременността, към динамично изменящите се условия в информационното общество и новите технологии на XXI в. Извършена е една значителна по мащаб дейност, която има подчертано приносен характер, което се вижда от приложенията и таблиците, от многообразната и широка информация, от наблюденията и коментариите, съпътстващи отделни моменти от труда.

 Историческата автентичност и проследените етапи в съдбата на БНР поставят различни по своето значение и важност проблеми. Може би един от тези, които изкристализират в хода на изложението е присъствието и активната, действена роля на интелектуалния елит в БНР. Личности като Димитър Ненов, Петър Увалиев, Владимир Трендафилов, Михаил Хаджимишев, Константин Константинов и др. придават особена тежест и авторитет на една медия и показват съпричастието на ярките личности в духовния живот към това, което разпространява ефира.

 Книгата на Момчил Георгиев е интересно явление в теоретичното музикознание, посягащо към областта на медиите, свързани с битието на българската музика. Приносните моменти могат да бъдат условно сведени до няколко пункта:

1. Историко-хронологична автентичност на изследвания материал, опит за систематизирането му и подреждането му.
2. Функционална характеристика на медията БНР с изведените на няколко места функции: информационна, познавателна, развлекателна.
3. Ролята и мястото на българската музика в програмите на БНР като национална масмедия.
4. Културологичната роля и функция на БНР в нашата национална музикална култура и мястото и в разпространението и съхранение на създаденото през няколко десетилетия творчество.

 проф. д-р Елена Стоянова